钦定古今图书集成/明伦汇编/官常典/第472卷 > 萧摩诃
## 钦定古今图书集成/明伦汇编/官常典/第472卷 > 萧摩诃

按《陈书》本传，“摩诃，字元引，兰陵人也。祖靓，梁右将军。
父谅，梁始兴郡丞。摩诃随父之郡，年数岁而父卒。其
姑夫蔡路养时在南康，乃收养之。稍长，果毅有勇力。
侯景之乱，高祖赴援京师，路养起兵拒高祖，摩诃时
年十三，单骑出战，军中莫有当者。及路养败，摩诃归
于侯安都，安都遇之甚厚，自此常隶安都征讨。及任”
约、徐嗣徽引齐兵为寇，高祖遣安都北拒齐军于锺
山龙尾及北郊坛。安都谓摩诃曰：“卿骁勇有名，千闻
不如一见。”摩诃对曰：“今日令公见矣。”及战，安都坠马
被围，摩诃独骑大呼，直冲齐军，齐军披靡，因稍解去，
安都乃免。天嘉初，除本县令。以平留异、欧阳纥之功，
累迁巴山太守。太建五年，众军北伐，摩诃随都督吴
明彻济江，攻秦郡。时齐遣大将尉破胡等率众十万
来援，其前队有苍头犀角大力之号，皆身长八尺，膂
力绝伦，其锋甚锐。又有西域胡，妙于弓矢，弦无虚发，
众军尢惮之。及将战，明彻谓摩诃曰：“若殪此胡，则彼
军夺气，君有关、张之名，可斩颜良矣。”摩诃曰：“愿示其
形状，当为公取之。”明彻乃召降人有识胡者，云胡著
绛衣，桦皮装弓，两端骨弭。明彻遣人觇伺，知胡在阵，
乃自酌酒以饮摩诃。摩诃饮讫，驰马冲齐军。胡挺身
出阵前十馀步，彀弓未发，摩诃遥掷铣鋧，正中其额，
应手而仆。齐军大力，十馀人出战，摩诃又斩之，于是
齐军退走。以功授明毅将军、员外散骑常侍，封廉平
县伯，邑五百户。寻进爵为侯，转太仆卿，馀如故。七年，
又随明彻进围宿预，击走齐将王康德，以功除晋熙
太守。九年，明彻进军吕梁，与齐人大战，摩诃率七骑
先入，手夺齐军大旗，齐众大溃。以功授持节、武毅将
军、谯州刺史。及周武帝灭齐，遣其将宇文忻率众争
吕梁，战于龙晦。时忻有精骑数千，摩诃领十二骑，深
入周军纵横奋击，斩馘甚众。及周遣大将军王轨来
赴，结长围连锁于吕梁下流，断大军还路。摩诃谓明
彻曰：“闻王轨始锁下流，其两头筑城，今尚未立。公若
见遣击之，彼必不敢相拒。水路未断，贼势不坚，彼城
若立，则吾属且为掳矣。”明彻乃奋髯曰：“搴旗陷阵，将
军事也；长算远略，老夫事也。”摩诃失色而退。一旬之
间，周兵益至，摩诃又请于明彻曰：“今求战不得，进退
无路，若潜军突围，未足为耻。愿公引步卒，乘马轝徐
行，摩诃领铁骑数千，驱驰前后，必当使公安达京邑。”
明彻曰：“弟之此计，乃良图也。然老夫受脤专征，不能
战胜攻取。今被围逼蹙，惭寘无地。且步军既多，吾为
总督，必须身居其后，相率兼行。弟马军宜须在前，不
可迟缓。”摩诃因率马军夜发。先是，周军长围既合，又
于要路下伏数重，摩诃选精骑八十，率先冲突，自后

还。十四年，高宗崩，始兴王叔陵于殿内手刃后主，伤
而不死。叔陵奔东府城。时众心犹预，莫有讨贼者。东
宫舍人司马申启后主，驰召摩诃入见受敕。乃率马
步数百，先趣东府城西门屯军。叔陵惶遽，自城南门
而出，摩诃勒兵追斩之。以功授散骑常侍、车骑大将
军，封绥远郡公，邑三千户。叔陵素所蓄聚金帛累巨
万，后主悉以赐之。寻改授侍中、骠骑大将军，加左光
禄大夫。旧制，三公黄阁听事置鸱尾，后主特赐摩诃
开黄阁门，施行马，厅事寝堂并置鸱尾，仍以其女为
皇太子妃。会隋总管贺若弼镇广陵，窥觎江左，后主
委摩诃备御之任，授南徐州刺史，馀并如故。祯明三
年正月，元会征摩诃还朝，贺若弼乘虚济江，袭京口。
摩诃请兵逆战，后主不许。及若弼进军锺山，摩诃又
请曰：“贺若弼悬军深入，声援犹远，且其垒堑未坚，人
情惶惧，出兵掩袭，必大克之。”后主又不许。及隋军大
至，将出战，后主谓摩诃曰：“公可为我一决。”摩诃曰：“从
来行阵，为国为身。今日之事，兼为妻子。”后主多出金
帛，颁赏诸军。令中领军鲁广达陈兵白土冈，居众军
之南偏，镇东大将军任忠次之，护军将军樊毅、都官
尚书孔范次之；摩诃军最居北，众军南北亘二十里，
首尾进退，各不相知。贺若弼初谓未战，将轻骑登山，
观望形势，及见众军，因驰下置阵。广达首率所部进
薄，弼军屡却，俄而复振，更分军趣北突诸将。孔范出
战，兵交而走，诸将支离，阵犹未合，骑卒溃散，驻之弗
止，摩诃无所用力焉，为隋军所执。及京城陷，贺若弼
置后主于德教殿，令兵卫守。摩诃请弼曰：“今为囚卤，
命在斯须，愿得一见旧主，死无所恨。”弼哀而许之。摩
诃入见后主，俯伏号泣，仍于旧厨取食而进之，辞诀
而出，守卫者皆不能仰视。其年入隋，授开府仪同三
司。寻从汉王谅诣并州，同谅作逆，伏诛，时年七十三。
摩诃讷于语言，恂恂长者，至于临戎对寇，志气奋发，
所向无前。年未弱冠，随侯安都在京口，性好射猎，无
日不畋游。及安都东征西伐，战胜攻取，摩诃功实居
多。